Ondersoek gedoen na seun uit bewegende trein valJC van Loggerenberg by sy vriend wat saam met hom op die trein geklim het. Foto: Verskaf Die Passasierspooragentskap van Suid-Afrika (Prasa) stel ondersoek in nadat ŉ seun (13) van Krugersdorp, wes van Johannesburg, vroeër vandeesweek dood is nadat hy uit ŉ bewegende trein geval het. Maroela Media het vroeër berig JC van Loggerenberg, ŉ leerder aan die Roodepark-skool in Roodepoort, het Woensdag saam met ŉ vriend met die trein skool toe gery om sy rapport te gaan haal. Volgens JC se ma, Annelize, was die trein oorvol en al die deure van die trein was oop. Die skare mense in die bewegende trein het JC vermoedelik by die deur uitgedruk en hy is kort daarna langs die treinspoor dood. Lillian Mofokeng, woordvoerder van Gauteng Metrorail, het gesê die spooragentskap ondersoek die saak. “Ek kan bevestig ŉ noodlottige voorval het plaasgevind. ŉ Ondersoek is aan die gang om die bewerings rondom die oorsaak van die voorval te bevestig,” het Mofokeng gesê. “Namens die Metrorail-bestuur wil ek ons opregte medelye aan die familie van die oorledene uitspreek. Die veiligheid van passasiers en personeel is vir Metrorail ŉ prioriteit en hierdie voorval is betreurenswaardig.” Intussen het die United National Transport Union (Untu) Vrydag gesê sy regspan is besig om ŉ hofaansoek namens Van Loggerenberg teen Prasa voor te berei, nadat ŉ volbank regters in die konstitusionele hof in November verlede jaar bevind het Prasa was nalatig deur te versuim om te verseker die deure van treine is toe wanneer dit beweeg en nie genoeg personeel aan te stel om die veiligheid van passasiers te verseker nie. Steve Harris, algemene sekretaris van Untu, het gesê Prasa stel homself voortdurend bloot aan massiewe siviele eise deur nie aan die konstitusionele hof se bevel te voldoen en te verseker dat hy sy passasiers beskerm nie. “Dit is skokkend, tragies en onaanvaarbaar dat onskuldige passasiers op ons spoorweë sterf, ŉ jaar nadat die hof bevind het die beskerming van passasiers is een van die kernverpligtinge van openbare vervoerstelsels, insluitend Prasa,” het Harris gesê. “ŉ Onskuldige 13-jarige seun se lewe kon vandeesweek gespaar gewees het as Prasa sy wetlike verpligting nagekom het deur te sorg die deure van die trein is toe terwyl dit beweeg het.”